Document ID: 31998L0012

Komisijas Direktīva 98/12/EK
(1998. gada 27. janvāris),
ar ko tehnikas attīstībai pielāgo Padomes Direktīvu 71/320/EEK par dalībvalstu tiesību aktu tuvināšanu attiecībā uz noteiktu kategoriju mehānisko transportlīdzekļu un to piekabju bremžu iekārtām
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 6. februāra Direktīvu 70/156/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Eiropas Parlamenta un Padomes Direktīvu 92/27/EK [2], un jo īpaši tās 13. panta 2. punktu,
ņemot vērā Padomes 1971. gada 26. jūlija Direktīvu 71/320/EEK par dalībvalstu tiesību aktu tuvināšanu attiecībā uz noteiktu kategoriju mehānisko transportlīdzekļu un to piekabju bremžu iekārtām [3], kurā jaunākie grozījumi izdarīti ar Padomes Direktīvu 91/422/EEK [4], un jo īpaši tās 5. pantu,
tā kā Direktīva 71/320/EEK ir viena no atsevišķajām direktīvām, kas attiecas uz EK tipa apstiprinājuma procedūru, kura izstrādāta ar Direktīvu 70/156/EEK; tā kā līdz ar to Direktīvā 70/156/EEK izklāstītie noteikumi, ko piemēro transportlīdzekļu sistēmām, detaļām un atsevišķām tehniskām vienībām, attiecas uz šo Direktīvu;
tā kā jo īpaši Direktīvas 70/156/EEK 3. panta 4. punktā un 4. panta 3. punktā paredzēts, ka katrai atsevišķajai direktīvai ir pievienots informācijas dokuments, kurā iekļauti minētās direktīvas I pielikuma attiecīgie punkti, un arī VI pielikumā noteiktais tipa apstiprinājuma sertifikāts, lai šo tipa apstiprinājumu var datorizēt,
tā kā, ievērojot rezerves bremžu uzliku tirgus nozīmi, tagad ir jānosaka kvalitātes un darbības kritēriji tirgū piedāvātajām rezerves bremžu uzlikām ar šīs direktīvas palīdzību, lai nodrošinātu, ka tiek ievēroti drošības un uzticamības standarti;
tā kā ir vēlams atzīt starptautisko noteikumu, jo īpaši Apvienoto Nāciju Organizācijas Eiropas Ekonomikas komisijas noteikumu un atsevišķu direktīvu līdzvērtību; tā kā līdz ar to par svarīgu tiek uzskatīta Direktīvas 71/32/EEK noteikumu saskaņošana ar ANO/EEK Noteikumiem Nr. 13 attiecībā uz bremžu iekārtām un Noteikumiem Nr. 90 attiecībā uz rezerves bremžu uzliku komplektiem;
tā kā sākotnējā Direktīva 71/320/EEK ir jākonsolidē, ir lietderīgi konsolidēt visus šos labojumus vienā direktīvā;
tā kā šīs direktīvas noteikumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
1. Direktīvas 71/320/EEK pantus groza šādi.
- Direktīvas 1. panta 1. punkts ir šāds:
"1. Šajā direktīvā "transportlīdzeklis". ir jebkurš transportlīdzeklis, kā definēts Direktīvas 70/156/EEK 2. pantā.
Transportlīdzekļu kategorijas ir definētas Direktīvas 70/156/EEK II pielikuma A iedaļā.".
Svītro a), b) un c) apakšpunktu.
Svītro 3. un 5. punktu, un 4. punkts kļūst par 3. punktu,
- Direktīvas 2. pantā "I līdz VIII pielikums un XI līdz XII pielikums" aizstāj ar "attiecīgie pielikumi",
- Direktīvas 2.a pantā "I līdz VIII pielikums" aizstāj ar "attiecīgie pielikumi",
- Direktīvas 5. pantā "Padomes 1970. gada 6. februāra Direktīva" aizstāj ar "Padomes Direktīva 70/156/EEK".
2. Direktīvas 71/320/EEK pielikumus aizstāj ar pielikumu sarakstu un šīs direktīvas pielikumiem.
2. pants
1. Dalībvalstis no 1999. gada 1. janvāra transportlīdzekļu bremžu sistēmu dēļ nevar:
- atteikties piešķirt EK tipa apstiprinājumu vai valsts tipa apstiprinājumu kāda tipa transportlīdzeklim,
- aizliegt reģistrēt, pārdot vai sākt transportlīdzekļu ekspluatāciju,
- aizliegt pārdot vai sākt rezerves bremžu uzliku lietošanu,
ja transportlīdzekļi vai rezerves bremžu uzlikas atbilst ar šo direktīvu grozītās Direktīvas 71/320/EEK prasībām.
2. No 1999. gada 1. oktobra dalībvalstis
- vairs nepiešķir EK tipa apstiprinājumu,
un
- var atteikties piešķirt valsts tipa apstiprinājumu
jauna tipa transportlīdzeklim bremžu sistēmas dēļ un jauna tipa bremžu uzlikām, ja nav izpildītas ar šo direktīvu grozītās Direktīvas 71/320/EEK prasības.
3. No 2001. gada 31. marta dalībvalstis
- uzskata, ka atbilstības sertifikāti, kas pievienoti jauniem transportlīdzekļiem saskaņā ar Direktīvas 70/156/EEK noteikumiem, vairs nav derīgi minētās direktīvas 7. panta 1. punkta mērķiem,
un
- var atteikties reģistrēt, aizliegt pārdot un nodot ekspluatācijā jaunus transportlīdzekļus
to bremžu sistēmu dēļ, ja nav izpildītas ar šo direktīvu grozītās Direktīvas 71/320/EEK prasības.
4. No 2001. gada 31. marta ar šo direktīvu grozītās Direktīvas 71/320/EEK prasības attiecībā uz rezerves bremžu uzlikām kā atsevišķām tehniskām vienībām ir piemērojamas Direktīvas 70/156/EEK 7. panta 2. punkta mērķiem.
5. Neatkarīgi no 2. un 4. punkta noteikumiem dalībvalstis atļauj tādu rezerves bremžu uzliku tirdzniecību vai nodošanu lietošanā, kas paredzētas tiem transportlīdzekļu tipiem, kuriem tika piešķirts tipa apstiprinājums pirms šīs direktīvas stāšanās spēkā, un saskaņā ar nosacījumu, ka šādas bremžu uzlikas nav pretrunā ar noteikumiem, kas paredzēti Direktīvas 71/320/EEK iepriekšējā variantā, kas tika piemērots laikā, kad šie transportlīdzekļi tika nodoti lietošanā.
Katrā ziņā šīs bremžu uzlikas nesatur azbestu.
6. No 1999. gada 1. oktobra dalībvalstis aizliedz nodot lietošanā transportlīdzekļus, kuri aprīkoti ar azbestu saturošām bremžu uzlikām. Tomēr apstiprinājumi, kas piešķirti saskaņā ar Direktīvu 91/422/EEK transportlīdzekļiem, kuri aprīkoti ar azbestu nesaturošām bremžu uzlikām, joprojām ir derīgi līdz 2001. gada 31. martam.
3. pants
1. Dalībvalstīs stājas spēkā normatīvi un administratīvi akti, kas vajadzīgi, lai izpildītu šīs direktīvas prasības līdz 1999. gada 1. janvārim, un tās par to tūlīt informē Komisiju.
2. Kad dalībvalstis pieņem minētos aktus, tajos iekļauj atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka metodes, kā izdarīt šādas atsauces.
3. Dalībvalstis paziņo Komisijai tos savu tiesību aktu noteikumus, ko tās pieņem jomā, kuru reglamentē šī direktīva.
4. pants
Šī direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1998. gada 27. janvārī

Labels: 7
8
3